b'\n_START_ARTICLE_\nAla-Majavesi\n_START_SECTION_\nMaantietoa\n_START_PARAGRAPH_\nLammen pituus on 500 metri\xc3\xa4, leveys 200 metri\xc3\xa4 ja sen pinta-ala on 6,3 hehtaaria. Se sijaitsee Isonm\xc3\xa4envuoren kallioalueen pohjoispuolella kangasmaastossa. Siihen laskee nelj\xc3\xa4 ojaa, joista yksi on Yl\xc3\xa4-Majaveden 50 metri\xc3\xa4 pitk\xc3\xa4 laskuoja. Etel\xc3\xa4rantaan laskevat kaksi ojaa tuovat kuivatusvesi\xc3\xa4 M\xc3\xa4t\xc3\xa4sniemen maatilan pelloilta, jotka rajautuvat rantaan. J\xc3\xa4rven oma laskuoja l\xc3\xa4htee sen luoteisp\xc3\xa4\xc3\xa4st\xc3\xa4 ja se laskee kilometrin j\xc3\xa4lkeen Pyydyslampeen. Veden laskennallinen viipym\xc3\xa4 j\xc3\xa4rvess\xc3\xa4 on 6 vuorokautta. Rantaviivan pituus on 1,2 kilometri\xc3\xa4. It\xc3\xa4rantaa seuraa Vekaran ja Vahon v\xc3\xa4linen tie. Rantaan on rakennettu kolme vapaa-ajan asuntoa.\n_START_SECTION_\nVedenlaatu\n_START_PARAGRAPH_\nJ\xc3\xa4rven vedenlaatua on tutkittu kerran talvella vuonna 2011. Vesi oli j\xc3\xa4rven valuma-alueen muiden j\xc3\xa4rvien tavoin ruskean v\xc3\xa4rist\xc3\xa4 ja sen humuspitoisuus oli suuri. Se johtui valuma-alueella olevien suo- ja mets\xc3\xa4alueiden valumien humuspitoisuudesta. Suoalueiden valumat olivat aiheuttaneet veden happamoitumisen, mutta koska puskurikyky happamoitumista vastaan oli tyydytt\xc3\xa4v\xc3\xa4, ei happamuustason pH-arvo 6,0 alittunut. J\xc3\xa4rven ravinteet olivat karuille j\xc3\xa4rville ominaiset. Typpipitoisuudet olivat luontaista tasoa ja fosforipitoisuudet olivat talvella matalat. Kes\xc3\xa4ll\xc3\xa4 fosforia oli liev\xc3\xa4sti rehev\xc3\xb6ityneiden j\xc3\xa4rvien tasoa. Kun happipitoisuutta tutkittiin talvella 2011, oli se pienentynyt voimakkaasti. Happea oli vedess\xc3\xa4 v\xc3\xa4ltt\xc3\xa4v\xc3\xa4sti ja esimerkiksi metrin syvyydess\xc3\xa4 sit\xc3\xa4 oli 2,2 milligrammaa litrassa vett\xc3\xa4 (mg/l), jolloin hapen kyll\xc3\xa4stysaste oli en\xc3\xa4\xc3\xa4 27\xc2\xa0%. Happea kulutti runsas humuksen m\xc3\xa4\xc3\xa4r\xc3\xa4 vedess\xc3\xa4, mutta koska uutta vett\xc3\xa4 tuli j\xc3\xa4rvialtaaseen nopeasti, pysyi happipitoisuus mainitunlaisena. Talvi saattoi olla t\xc3\xa4ss\xc3\xa4 suhteessa tavallista huonompi. Kes\xc3\xa4ll\xc3\xa4 happitilanne on yleens\xc3\xa4 huomattavasti parempi. Ala-Majavesi soveltui virkistysk\xc3\xa4ytt\xc3\xb6\xc3\xb6n tyydytt\xc3\xa4v\xc3\xa4sti. Arviota heikensiv\xc3\xa4t happitalouden ongelmat, happamuus ja humuspitoisuus. Vedenlaatu oli l\xc3\xa4hell\xc3\xa4 hyv\xc3\xa4\xc3\xa4 luokkaa.'